Slik lurer kriminelle til seg kontoen din
Epostene som havner i innboksen din lover en enkel jobb og stabil inntekt. Egentlig er det kriminelle som vil bruke deg som «muldyr» slik at de kan overføre svindelpenger til utlandet. - Svindlerne trenger en norsk konto å overføre penger og dermed legge til et ledd i den kriminelle kjeden og gjøre det vanskeligere for politiet å spore hvitvaskingen. De kriminelle ønsker «muldyr» som skjold eller skjerm slik at de selv går fri, sier politiinspektør i Kripos, Hans-Peder Torgersen.Kripos ser en vesentlig økning av svindlere som prøver å verve nordmenn med bankkontoer. - Svindlerne trenger en norsk konto å overføre penger og dermed legge til et ledd i den kriminelle kjeden og gjøre det vanskeligere for politiet å spore hvitvaskingen. De kriminelle ønsker «muldyr» som skjold eller skjerm slik at de selv går fri, sier Torgersen. Via epost prøver kriminelle nettverk å ansette deg. Politiet ser at svindlerne skriver bedre norsk og prøver å fremstå som profesjonelle i vervekampanjene. Ifølge Kripos er det penger som stammer fra nettbanksvindel som hvitvaskes på denne måten. Personen som stiller kontoen sin til disposisjon og tar imot pengene kalles muldyr. - Si alltid nei De tilbyr lønn mot at de kan sende penger til din bankkonto. Vanligvis vil de deretter be deg om å ta ut pengene i banken og gå til et vekselkontor som overfører pengene til utlandet. Finansnæringens Fellesorganisasjon (FNO) advarer folk mot å la seg lure av kriminelle. - Pass deg så du ikke blir et redskap for kriminelle, et såkalt muldyr. Si alltid nei, dersom noen du ikke kjenner ber deg om hjelp til å overføre penger, sier kommunikasjonssjef i FNO, Stine Neverdal. Ofte ser det ut som om avsenderen av e-posten er troverdig. Vanligvis tilbys en basislønn, samt provisjon av hver transaksjon man hjelper til med. - Dette kan kanskje se ut som gode tilbud, men er forsøk på å lure folk. Hvis noe ser for godt ut til å være sant, er det gjerne det, advarer Neverdal.De kriminelle bruker også nettdating som lokkemiddel. En venn, eller en kjæreste du bare har møtt på nettet, spør kanskje plutselig om hjelp med å overføre penger. Forklaringen kan for eksempel være en historie om vekslingskurser eller høye bankgebyrer i hjemlandet. - Da bør alarmklokkene ringe og du bør si nei. Søk gjerne råd i banken. Vi har flere eksempler på slike saker der nettprofilene er falske, sier Neverdal. Å overføre penger som stammer fra kriminell virksomhet er ulovlig. - Å motta utbytte fra en straffbar handling er straffbart, så du gjør noe kriminelt bare ved å la pengene komme til kontoen din, sier Torgersen i Kripos. Rådet fra bransjen er enkelt. - Ikke overfør penger for folk du ikke kjenner. Lovlige virksomheter trenger ikke hjelp til å flytte eller overføre penger, sier Neverdal i FNO.
Ved å tilby deg jobb og lønn, lurer kriminelle deg til å bruke din bankkonto til hvitvasking av penger.